b"\n_START_ARTICLE_\nMikrobiologija\n_START_PARAGRAPH_\nMikrobiologija (i\xc5\xa1 gr. \xce\xbc\xe1\xbf\x91\xce\xba\xcf\x81\xce\xbf\xcf\x82\xc2\xa0= m\xc4\xabkros 'ma\xc5\xbeas'; \xce\xb2\xce\xaf\xce\xbf\xcf\x82 = bios 'gyvyb\xc4\x97' ir \xce\xbb\xce\xbf\xce\xb3\xce\xaf\xce\xb1 = logia 'mokslas') \xe2\x80\x93 mokslas apie mikroorganizmus, kurie yra vienal\xc4\x85s\xc4\x8diai (sudaryti i\xc5\xa1 vienos l\xc4\x85stel\xc4\x97s), daugial\xc4\x85steliniai (l\xc4\x85steli\xc5\xb3 kolonija), ar nel\xc4\x85steliniai (neturintys l\xc4\x85stel\xc4\x97s). Tai plati biologijos moksl\xc5\xb3 sritis, kuri apima smulki\xc5\xb3j\xc5\xb3 organizm\xc5\xb3 sandar\xc4\x85, j\xc5\xb3 gyvenimo b\xc5\xabd\xc4\x85 ir reik\xc5\xa1m\xc4\x99 gamtoje, \xc5\xbeem\xc4\x97s \xc5\xabkyje, pramon\xc4\x97je bei medicinoje. Mikrobiologija apima kelias disciplinas \xc4\xafskaitant virusologij\xc4\x85, parazitologij\xc4\x85, mikologij\xc4\x85 ir bakteriologij\xc4\x85. Protistai ir kai kurie grybai (miel\xc4\x97s ir pel\xc4\x97siniai grybai) yra eukariotiniai mikroorganizmai ir turi membrana apsuptas organeles. Prokariotiniai organizmai (kurie visi yra priskiriami mikroorganizmams) neturi membrana apsupt\xc5\xb3 organeli\xc5\xb3. Prokariotiniai mikroorganizmai apima bakterijas ir arch\xc4\x97jas. Tradiciniai mikrobiologijos metodai apima mikroorganizm\xc5\xb3 kultyvavim\xc4\x85, da\xc5\xbeym\xc4\x85 ir mikroskopavim\xc4\x85. Ta\xc4\x8diau, tik nedidelis kiekis m\xc5\xabs\xc5\xb3 aplinkoje esan\xc4\x8di\xc5\xb3 mikroorganizm\xc5\xb3 gali b\xc5\xabti kultyvuojami \xc5\xa1iuo metu \xc5\xbeinomomis s\xc4\x85lygomis. Bakterij\xc5\xb3 kultyvavimas prasid\xc4\x97jo daugiau nei prie\xc5\xa1 150 met\xc5\xb3. \xc5\xa0iuo metu apra\xc5\xa1yta apie 12 000 r\xc5\xab\xc5\xa1i\xc5\xb3, ta\xc4\x8diau sp\xc4\x97jama, kad j\xc5\xb3 \xc4\xafvairov\xc4\x97 siekia 10\xe2\x81\xb7 ar 10\xe2\x81\xb9 r\xc5\xab\xc5\xa1i\xc5\xb3. Pavyzd\xc5\xbeiui, vandenynuose randam\xc5\xb3 bakterij\xc5\xb3 ir arch\xc4\x97j\xc5\xb3 r\xc5\xab\xc5\xa1i\xc5\xb3 skai\xc4\x8dius vir\xc5\xa1ija 37 000, o viename dirvo\xc5\xbeemyje galima rasti iki 54 000 r\xc5\xab\xc5\xa1i\xc5\xb3. Virusai ne visuomet klasifikuojami kaip organizmai ir gali b\xc5\xabti suprantami kaip labai paprasti mikroorganizmai arba kaip labai sud\xc4\x97tingos molekul\xc4\x97s. Virusai, tai infekcin\xc4\x97s dalel\xc4\x97s, kurios dauginasi gyv\xc5\xb3j\xc5\xb3 organizm\xc5\xb3 l\xc4\x85steli\xc5\xb3 viduje. Virusai infekuoja visas gyvyb\xc4\x97s formas nuo mikroorganizm\xc5\xb3, \xc4\xafskaitant bakterijas ir arch\xc4\x97jas, iki augal\xc5\xb3 ir gyv\xc5\xabn\xc5\xb3. Apie mikroorganizm\xc5\xb3 egzistavim\xc4\x85 buvo sp\xc4\x97jama daugel\xc4\xaf am\xc5\xbei\xc5\xb3 anks\xc4\x8diau nei jie pirm\xc4\x85 kart\xc4\x85 pasteb\xc4\x97ti. J\xc4\x97zuit\xc5\xb3 kunigas Atanazijus Kircheris (Athanasiuis Kircher) gal\xc4\x97jo b\xc5\xabti pirmasis apib\xc5\xabdin\xc4\x99s mikrobus, kuriuos jis min\xc4\x97jo steb\xc4\x97j\xc4\x99s piene ir p\xc5\xabvan\xc4\x8diose med\xc5\xbeiagose 1658 metais. Pirm\xc4\x85 kart\xc4\x85 mikroskopu pel\xc4\x97sini\xc5\xb3 grybelius mikroskopu steb\xc4\x97jo Robertas Hukas 1666 m. Antonijus van Levenhukas laikomas mikrobiologijos t\xc4\x97vu, nes jis pirmasis naudojo savadarbius mikroskopus steb\xc4\x97ti ir eksperimentuoti su mikroskopiniais organizmais 1676 m. Mikrobiologijos mokslas i\xc5\xa1sivyst\xc4\x97 XIX a. remiantis Luji Pastero  darbais ir Roberto Kocho darbais medicinin\xc4\x97s mikrobiologijos srityje. \xc2\xa0\n_START_SECTION_\nAnkstyvoji Istorija\n_START_PARAGRAPH_\nDar daugel\xc4\xaf am\xc5\xbei\xc5\xb3 prie\xc5\xa1 atrandant mikroorganizmus buvo sp\xc4\x97jama, kad jie egzistuoja. Nematoma mikrobiologin\xc4\x97 gyvyb\xc4\x97 buvo aptariama jau XI a. pr. m. e., Senov\xc4\x97s Indijos religijoje, D\xc5\xbeainizme, kuri paremta Mahavyros mokymais. Mahavyra tvirtino, kad nematomi mikrobiologiniai organizmai gyvena \xc5\xbeem\xc4\x97je, vandenyje, ore ir ugnyje.  D\xc5\xbeain\xc5\xb3 ra\xc5\xa1tai apib\xc5\xabdina submikroskopinius organizmus, nigodas, kurie gyvena didel\xc4\x97mis grup\xc4\x97mis, turi labai trump\xc4\x85 gyvenim\xc4\x85 ir yra paplit\xc4\x99 visoje visatoje, netgi augal\xc5\xb3 pluo\xc5\xa1tuose ir gyv\xc5\xabn\xc5\xb3 audiniuose. Rom\xc4\x97nas Marcus Terentius Varro taip pat min\xc4\x97jo mikrobus persp\xc4\x97damas nestatyti sodyb\xc5\xb3 \xc5\xa1alia pelki\xc5\xb3 \xe2\x80\x9enes jose dauginosi tam tikri ma\xc5\xbei gyviai, kurie nematomi akimis, kurie pl\xc5\xabduriuoja ore ir patenka \xc4\xaf k\xc5\xabn\xc4\x85 per burn\xc4\x85 ir nos\xc4\xaf ir tuomet sukelia rimtas ligas. Islamo civilizacijos aukso am\xc5\xbeiuje Irano mokslininkai k\xc4\x97l\xc4\x97 hipotezes apie mikroorganizm\xc5\xb3 egzistavim\xc4\x85, pavyzd\xc5\xbeiui, Avicenna savo knygoje \xe2\x80\x9eMedicinos kanonas\xe2\x80\x9c, Ibn Zuhr (taip pat \xc5\xbeinomas kaip Avenzoar) atrad\xc4\x99s nie\xc5\xbeus sukelian\xc4\x8dias erkutes, ir Al-Razi, kuris pirmasis apra\xc5\xa1\xc4\x97 raupus savo knygoje \xe2\x80\x9eDoras gyvenimas\xe2\x80\x9c (Al-Hawi). 1546 m. Girolamo Fracastoro teig\xc4\x97, kad epidemin\xc4\x97s ligos yra sukeliamos perne\xc5\xa1am\xc5\xb3 organizm\xc5\xb3, primenan\xc4\x8di\xc5\xb3 s\xc4\x97klas, kurie sukelia infekcijas perduodant tiesioginio ar netiesiogini kontakto metu, ar per u\xc5\xbekrato perne\xc5\xa1\xc4\x97jus.\n_START_SECTION_\nMikrobiologijos sukl\xc4\x97st\xc4\x97jimas\n_START_PARAGRAPH_\n1767 m. Antonijus van Levenhukas, kuris did\xc5\xbei\xc4\x85ja gyvenimo dal\xc4\xaf praleido Delfte, Olandijoje, aptiko bakterijas ir kitus mikroorganizmus naudodamas savadarb\xc4\xaf vieno l\xc4\x99\xc5\xa1io mikroskop\xc4\x85. Levenhukas yra laikomas mikrobiologijos t\xc4\x97vu, nes jis pirmasis panaudojo mikroskopus mikroorganizmams tirti. Iki \xc5\xa1i\xc5\xb3 dien\xc5\xb3 i\xc5\xa1lik\xc4\x99s jo mikroskopas, saugomas Utrechto universitete, didina 266x, ta\xc4\x8diau manoma, kad jis gal\xc4\x97jo b\xc5\xabti sukonstrav\xc4\x99s ir geresni\xc5\xb3. Atk\xc5\xabrus jo tur\xc4\x97tas s\xc4\x85lygas pripa\xc5\xbe\xc4\xafstama, kad jis i\xc5\xa1 ties\xc5\xb3 gal\xc4\x97jo steb\xc4\x97ti bakterijas ir kitus mikroorganizmus. Nors Levenhukas da\xc5\xbenai cituojamas kaip pirmasis pasteb\xc4\x97j\xc4\x99s mikrobus, Robertas Hukas buvo pirmasis steb\xc4\x97j\xc4\x99s pel\xc4\x97si\xc5\xb3 dauginim\xc4\x85si mikroskopu dar 1665 m. Taip pat, kai kur teigiama, kad J\xc4\x97zuit\xc5\xb3 kunigas vardu Atanazijus Kircheris buvo pirmasis steb\xc4\x97j\xc4\x99s mikroorganizmus. Kircheris buvo vienas pirm\xc5\xb3j\xc5\xb3 dirbusi\xc5\xb3 su \xc5\xa1viesos projekcija, tod\xc4\x97l manoma, kad jis buvo gerai susipa\xc5\xbein\xc4\x99s su l\xc4\x99\xc5\xa1i\xc5\xb3 savyb\xc4\x97mis. Jis para\xc5\xa1\xc4\x97 \xe2\x80\x9eApie nuostabias gamtos strukt\xc5\xabras tiriamas mikroskopu\xe2\x80\x9c 1964 m., kur teig\xc4\x97: \xe2\x80\x9ekas gal\xc4\x97t\xc5\xb3 patik\xc4\x97ti, kad acte ir piene knib\xc5\xbeda daugybe nesuskai\xc4\x8diuojam\xc5\xb3 kirmin\xc4\x97li\xc5\xb3\xe2\x80\x9c. 1658 m. jis i\xc5\xa1publikavo savo Scrutinium Pestis ('Maro tyrimas'), kuriame teisingai nusp\xc4\x97jo, kad liga yra sukeliama mikrob\xc5\xb3, nors tai, k\xc4\x85 jis steb\xc4\x97jo, grei\xc4\x8diausiai buvo raudonieji ir baltieji kraujo k\xc5\xabneliai, o ne pats maro suk\xc4\x97l\xc4\x97jas. Bakteriologija (mikrobiologijos sritis) susiformavo XIX a. Jos pradininku laikomas Ferdinandas Konas, botanikas studijav\xc4\x99s dumblius ir fotosintetines bakterijas ir atrad\xc4\x99s kelet\xc4\x85 bakterij\xc5\xb3, \xc4\xafskaitant Bacillus ir Beggiatoa. Konas pirmasis sudar\xc4\x97 taksonomin\xc4\x99 bakterij\xc5\xb3 klasifikacij\xc4\x85 ir pirmasis apra\xc5\xa1\xc4\x97 endosporas. Lujis Pasteras ir Robertas Kochas buvo Kono am\xc5\xbeininkai ir da\xc5\xbenai laikomi atitinkamai mikrobiologijos ir medicinin\xc4\x97s mikrobiologijos t\xc4\x97vais. Pasteras yra \xc4\xaf\xc5\xbeymus savo eksperimentais, kuriais paneig\xc4\x97 tuo metu pla\xc4\x8diai pripa\xc5\xbeint\xc4\x85 savaiminio susik\xc5\xabrimo teorij\xc4\x85, kuri teig\xc4\x97, kad gyvi organizmai gali susidaryti savaime, o ne kylant i\xc5\xa1 kit\xc5\xb3 pana\xc5\xa1i\xc5\xb3 organizm\xc5\xb3. Pasteras, paneig\xc4\x99s \xc5\xa1i\xc4\x85 teorij\xc4\x85, \xc4\xaftvirtino mikrobiologij\xc4\x85 kaip nauj\xc4\x85 biologijos moksl\xc5\xb3 srit\xc4\xaf. Pastero vardas \xc4\xafam\xc5\xbeintas jo sukurtame metode maistui konservuoti (pasterizacija). Jis taip pat suk\xc5\xabr\xc4\x97 vakcinas prie\xc5\xa1 kelet\xc4\x85 lig\xc5\xb3, toki\xc5\xb3 kaip juodlig\xc4\x97, namini\xc5\xb3 pauk\xc5\xa1\xc4\x8di\xc5\xb3 cholera ir pasiutlig\xc4\x97. Kochas yra gerai \xc5\xbeinomas d\xc4\x97l savo ind\xc4\x97lio \xc4\xaf mikrob\xc5\xb3 sukeliam\xc5\xb3 lig\xc5\xb3 teorij\xc4\x85, \xc4\xafrod\xc5\xbeiusi\xc4\x85, kad tam tikros ligos yra sukeliamos patogeni\xc5\xa1k\xc5\xb3 mikroorganizm\xc5\xb3. Jis apra\xc5\xa1\xc4\x97 kriterijus, \xc5\xbeinomus kaip Kocho postulatai, kurie nurodo ry\xc5\xa1\xc4\xaf tarp suk\xc4\x97l\xc4\x97jo ir ligos. Kochas buvo vienas i\xc5\xa1 pirm\xc5\xb3 mokslinink\xc5\xb3, kurie tyrin\xc4\x97jo bakterij\xc5\xb3 i\xc5\xa1skyrim\xc4\x85 i\xc5\xa1 aplinkos ir kultyvavim\xc4\x85 terp\xc4\x97s. Jis apra\xc5\xa1\xc4\x97 kelias naujas bakterijas, \xc4\xafskaitant tuberkulioz\xc4\x97s suk\xc4\x97l\xc4\x97j\xc4\x85 Mycobacterium tuberculosis. Pasteras ir Kochas atv\xc4\x97r\xc4\x97 duris \xc4\xaf mikrobiologijos pasaul\xc4\xaf tirdami kelis medicinai svarbius mikroorganizmus, ta\xc4\x8diau tikr\xc4\x85j\xc4\x85 mikroorganizm\xc5\xb3 \xc4\xafvairov\xc4\x99 atskleid\xc4\x97 XIX a. atlikti Martinus Beijerinck ir Sergei Winogradsky darbai. Beijerinck atrado virusus ir jo darbai su tabako mozaikos virusu pad\xc4\x97jo pagrindus virusologijai. Did\xc5\xbeiul\xc4\xaf poveik\xc4\xaf mikrobiologijai tur\xc4\x97jo jo i\xc5\xa1tobulintos kult\xc5\xabr\xc5\xb3 i\xc5\xa1gryninimo technikos, paremtos mikroorganizm\xc5\xb3 auginimo terp\xc4\x97mis. Tai leido auginti didel\xc4\x99 \xc4\xafvairov\xc4\x99 mikrob\xc5\xb3 pasi\xc5\xbeymin\xc4\x8di\xc5\xb3 labai skirtingomis fiziologin\xc4\x97mis s\xc4\x85vyb\xc4\x97mis. Vinogradskis pirmasis apra\xc5\xa1\xc4\x97 chemolitotrofijos s\xc4\x85vok\xc4\x85 ir atskleid\xc4\x97 mikoroorganizm\xc5\xb3 vaidmen\xc4\xaf geocheminiuose aplinkos procesuose. Jis pirmasis i\xc5\xa1skyr\xc4\x97 tiek nitrifikuojan\xc4\x8dias, tiek azot\xc4\x85 fiksuojan\xc4\x8dias bakterijas.\n_START_SECTION_\nTaikymas\n_START_PARAGRAPH_\nNors da\xc5\xbenai mikrobai siejami su \xc4\xafvairiomis \xc5\xbemoni\xc5\xb3 ligomis, daug mikroorganizm\xc5\xb3 yra naudojami industrijoje ir nepakei\xc4\x8diami vykdant \xc4\xafvairius naudingus procesus. Pavyzd\xc5\xbeiui, industrijoje mikroorganizmai naudojami alkoholio, acto ir pieno produkt\xc5\xb3 fermentacijai, taip pat aminor\xc5\xabg\xc5\xa1\xc4\x8di\xc5\xb3, biopolimer\xc5\xb3, antibiotik\xc5\xb3 gamybai, bei kaip DNR perne\xc5\xa1\xc4\x97jai sud\xc4\x97tingesniems organizmams \xe2\x80\x93 augalams ir gyv\xc5\xabnams. Mokslininkai panaudojo mikrobiologijos \xc5\xbeinias sukurti svarbiems biotechnologiniams \xc4\xafrankiams, pvz., fermentai, tokie kaip Taq polimeraz\xc4\x97, genai-\xc5\xbeymenys. Technologijos, kaip antai mieli\xc5\xb3 dvihibridin\xc4\x97 sistema ar CRISPR-Cas, atrastos ir pritaikytos tiriant mikroorganizmus._NEWLINE_Mikroorganizmai taip pat taikomi bioskaidymui ir tvarkant aplink\xc4\x85, u\xc5\xbeter\xc5\xa1t\xc4\x85 \xc4\xafvairiomis sud\xc4\x97tingomis toksi\xc5\xa1komis atliekomis. Simbiotiniai mikroorganizmai prisideda prie \xc5\xbemoni\xc5\xb3, gyv\xc5\xabn\xc5\xb3 ir augal\xc5\xb3 sveikatos \xe2\x80\x93 jie padeda vir\xc5\xa1kinimui, gamina naudingus vitaminus ir aminor\xc5\xabg\xc5\xa1tis, slopina kit\xc5\xb3, patogeni\xc5\xa1k\xc5\xb3, mikroorganizm\xc5\xb3 \xc4\xafsik\xc5\xabrim\xc4\x85. Kokiu b\xc5\xabdu mikroorganizmai \xc4\xaftakoja \xc5\xbemoni\xc5\xb3 ir gyv\xc5\xabn\xc5\xb3 sveikat\xc4\x85 bei metodai slopinti, skatinti ar keisti \xc5\xa1iuos procesus yra viena i\xc5\xa1 aktyvi\xc5\xb3 mikrobiologijos tyrim\xc5\xb3 sri\xc4\x8di\xc5\xb3."